8ยักษ์อสังหาฯยึดตลาด80%เพิ่มเป้าขายปีนี้
อสังหาฯ ใหญ่ 7-8 เจ้า กวาดเค้กยอดขายถึง 80% หลังรายเล็กล้มหายตายจากไป ศุภาลัย เพิ่มเป้าปีนี้อีกพันล้าน
10 พ.ค. 2555

อสังหาฯ ใหญ่ 7-8 เจ้า กวาดเค้กยอดขายถึง 80% หลังรายเล็กล้มหายตายจากไป ศุภาลัย เพิ่มเป้าปีนี้อีกพันล้าน
นายไตรเตชะ ตั้งมติธรรม กรรมการบริหาร บริษัท ศุภาลัย (SPALI) เปิดเผยว่า ผู้ประกอบการอสังหาริมทรัพย์รายเล็กได้ออกจากตลาดไปจำนวนมาก เพราะปรับตัวไม่ทันกับราคาวัสดุก่อสร้างที่สูงขึ้นอย่างรวดเร็ว จนทำให้สัดส่วนยอดขายของอสังหาฯ ขนาดใหญ่ที่อยู่ในตลาดหุ้น 7-8 ราย เพิ่มขึ้นเป็น 80% จากก่อนหน้านี้ระยะ 2-3 ปี มีสัดส่วนเพียง 60% เท่านั้น
สำหรับบริษัท ศุภาลัย ได้ปรับเป้ายอดขายปีนี้เพิ่มอีก 1,000 ล้านบาท เป็น 1.9 หมื่นล้านบาท หลังจาก 4 เดือน ขายบ้านได้ประมาณ 6,800 ล้านบาท เนื่องจากยอดขายบ้านเดี่ยวดีขึ้น และคอนโดมิเนียมยังดีต่อเนื่อง แต่ยังคงเป้ารายได้ไว้ที่ระดับ 1.25 หมื่นล้านบาท 
นายไตรเตชะ กล่าวว่า นับตั้งแต่ช่วงต้นปีที่ผ่านมาต้นทุนวัสดุก่อสร้างและค่าจ้างปรับเพิ่มขึ้น 5-6% และบริษัทได้ปรับราคาขายบ้านเพิ่มขึ้น 3-4% แม้ว่าไม่สามารถปรับราคาขายคอนโดมิเนียมที่ขายไปแล้วรอโอนในปีหน้าจำนวน 3,000 ล้านบาทก็ตาม และคาดว่ารวมทั้งปีนี้ต้นทุนดังกล่าวจะเพิ่มขึ้น 10%
“เรามั่นใจเรื่องทำกำไรในปีนี้ คาดว่าจะรักษาอัตรากำไรสุทธิได้ใกล้เคียงปีก่อนที่ระดับ 22% และอัตรากำไรขั้นต้นที่ 40-43% เพราะปรับราคาขายบ้าน รวมถึงความสามารถบริหารจัดการวัสดุ ภาษีลดเหลือ 23% แม้ว่าไตรมาสแรกจะมีอัตรากำไรสุทธิเพียง 17% เพราะมีการโอนน้อย แต่จะไปกระจุกตัวในไตรมาส 3 และ 4” นายไตรเตชะ กล่าว m